《乘桴亭》
宋代·郭印

孔子道不行，时君目腐儒。
乱邦难置足，遂欲九夷居。
更作乘桴语，与此意何殊。
一木异舟楫，波涛宁可逾。
愤世有激尔，盖用警聋愚。
季路犹未达，而况他人与。
我生亦不辰，兵戈溷中区。
两脚倦远涉，跼蹐西南隅。
临深每慨叹，长江良起予。
兴发撑小艇，郁堙聊一舒。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。